CELEX: C2006/010/33
Language: fi
Date: 2006-01-14 00:00:00
Title: Asia C-416/05: Euroopan yhteisöjen komission  24.11.2005  Luxemburgin suurherttuakuntaa vastaan nostama kanne

14.1.2006   
            
            
               FI
            
            
               Euroopan unionin virallinen lehti
            
            
               C 10/17
            
         Euroopan yhteisöjen komission 24.11.2005 Luxemburgin suurherttuakuntaa vastaan nostama kanne
   (Asia C-416/05)
   (2006/C 10/33)
   Oikeudenkäyntikieli: ranska
   Euroopan yhteisöjen komissio on nostanut 24.11.2005 Euroopan yhteisöjen tuomioistuimessa kanteen Luxemburgin suurherttuakuntaa vastaan. Kantajan asiamiehinä ovat C. F. Durand ja F. Simonetti, ja prosessiosoite on Luxemburgissa.
   Euroopan yhteisöjen komissio vaatii, että yhteisöjen tuomioistuin
   
               1)
            
            
               toteaa, että Luxemburgin suurherttuakunta ei ole noudattanut Euroopan yhteisön perustamissopimuksen 228 artiklan 1 kohdan mukaisia velvoitteitaan, koska se ei ole toteuttanut Euroopan yhteisöjen tuomioistuimen asiassa C-89/03 2.10.2003 antaman tuomion, joka koskee direktiivin 93/15/ETY (1) täytäntöönpanon laiminlyöntiä Luxemburgin oikeudessa, täytäntöön panemiseksi tarvittavia toimenpiteitä
            
         
               2)
            
            
               määrää Luxemburgin suurherttuakunnan suorittamaan komissiolle ”Euroopan yhteisön omat varat” -nimiselle tilille uhkasakon, jonka määrä on 9 000 euroa jokaiselta päivältä, jonka asiassa C-89/03 annetun tuomion täytäntöönpano viivästyy esillä olevassa asiassa annettavan tuomion julistamisesta lähtien ja siihen asti, kunnes asiassa C-89/03 annettu tuomio on pantu täytäntöön
            
         
               3)
            
            
               velvoittaa Luxemburgin suurherttuakuntaa korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Yhteisöjen tuomioistuimen asiassa C-89/03, Euroopan yhteisöjen komissio vastaan Luxemburgin suurherttuakunta, 2.10.2003 antaman tuomion tuomiolauselma oli seuraava: ”Luxemburgin suurherttuakunta ei ole noudattanut siviilikäyttöön tarkoitettujen räjähdystarvikkeiden markkinoille saattamista ja valvontaa koskevien säännösten yhdenmukaistamisesta 5 päivänä huhtikuuta 1993 annetun neuvoston direktiivin 93/15/ETY mukaisia velvoitteitaan, koska se ei ole antanut kyseisen direktiivin noudattamisen edellyttämiä lakeja, asetuksia ja hallinnollisia määräyksiä.”
   Komissio kehotti 7.11.2003 päivätyssä kirjeessään Luxemburgin viranomaisia kiinnittämään huomiota 2.10.2003 annettuun tuomioon ja pyysi, että sille ilmoitettaisiin toimenpiteistä, joihin tämän tuomion noudattamiseksi oli ryhdytty.
   Luxemburgin viranomaiset ilmoittivat vastauksenaan, että suurherttuan asetuksen antamista koskeva hanke voitaisiin saattaa päätökseen viimeistään marraskuussa 2004.
   Komissio antoi 14.12.2004 perustellun lausunnon, jossa se kehotti Luxemburgin suurherttuakunnan viranomaisia toteuttamaan kyseisen lausunnon noudattamiseksi vaadittavat toimenpiteet kahden kuukauden määräajassa.
   Luxemburgin viranomaiset vetosivat 19.9.2005 päivätyssä kirjeessään siihen, että Conseil d'État arvioi 12.10.2004 antamassaan mielipiteessä, että asetushankkeen soveltamisalaan kuuluvista asioista oli perustuslain mukaan säädettävä lailla.
   Komission käytettävissä olevien tietojen mukaan Luxemburgin suurherttuakunta ei ole vieläkään täytäntöönpannut kyseessä olevaa direktiiviä.
   EY 228 artiklan 2 kohdan toisen alakohdan toisen virkkeen mukaan komissio yksilöi kanteessa sen kiinteämääräisen hyvityksen tai uhkasakon määrän, joka asianomaisen jäsenvaltion tulisi sen käsityksen mukaan olosuhteet huomioon ottaen suorittaa.
   Esillä olevassa asiassa komissio katsoo, että rikkomuksen vakavuus ja kesto huomioon ottaen on tarpeen uhkasakko, jonka määrä on 9 000 euroa päivältä, jolloin otetaan huomioon se, että tällä uhkasakolla on välttämättä oltava tarpeellinen varoittava vaikutus.
   
      (1)  Siviilikäyttöön tarkoitettujen räjähdystarvikkeiden markkinoille saattamista ja valvontaa koskevien säännösten yhdenmukaistamisesta 5 päivänä huhtikuuta 1993 annettu neuvoston direktiivi 93/15/ETY (EYVL L 121, 15.5.1993, s. 20).